Зацікавілі купальскія і калядныя саламяныя павукі Ірыны і Марыі Валатовіч з Салігорскага раёна, жартоўныя кілбаскі і “бабуліны прысмакі” Вольгі Мешчараковай-Красюк са Станькаўскага дома рамёстваў, разнастайныя вырабы з лазы ўдзельнікаў народнага аматарскага калектыву “Вербачка” з Маладзечанскага Палаца культуры. Сярод іх шмат адметных майстроў, такіх як Лана Сласцён, Святлана Дылеўская, Раіса Лявонава, Віктар Бадытчык і іншыя. Яны ствараюць вырабы не толькі з лазы, але і з кары, лазовай і нават сасновай. Гэта амаль страчаная тэхніка аднаўляецца і атрымлівае прызнанне сярод аматараў рамесных вырабаў. Атрымліваюцца цікавыя рэчы, якія заўсёды спатрэбяцца ў гаспадарцы і сагрэюць душу адмысловай шакаладна-залацістай шурпатасцю.